ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3422/98

υποβολή: Amedeo Amadeo (NI) προς την Επιτροπή

(24 Νοεμβρίου 1998)

Θέμα: Εξάλειψη των εμποδίων στις συναλλαγές

Αναφορικά με την πρόταση κανονισμού ΕΚ του Συμβουλίου περί καθιέρωσης ενός μηχανισμού παρέμβασης της Επιτροπής για την εξάλειψη ορισμένων εμποδίων στις συναλλαγές (έγγρ. COM(97)619 τελ. - 97/0330 CNS)(1), ζητείται από την Επιτροπή, σε συνεργασία με τα κράτη μέλη, να προβεί σε κάποια συνεννόηση προκειμένου να εφαρμοστεί σύντομα η διαδικασία βάσει του άρθρου 169 της Συνθήκης, ιδιαίτερα στις περιπτώσεις όπου τα εμπόδια στις συναλλαγές καθιστούν αναγκαία μια ταχεία λύση, παρά να επιλεγεί το άρθρο 235 της Συνθήκης ως νομική βάση.

Απάντηση του κ. Monti εξ ονόματος της Επιτροπής

(29 Ιανουαρίου 1999)

Ο κανονισμός (ΕΚ) 2679/98 του Συμβουλίου της 7ης Δεκεμβρίου 1998 για τη λειτουργία της εσωτερικής αγοράς σε σχέση με την ελεύθερη κυκλοφορία των εμπορευμάτων μεταξύ των κρατών μελών(2) καθιερώνει έναν μηχανισμό επιφυλακής και εποπτείας και προβλέπει την παρέμβαση του εμπλεκόμενου κράτους μέλους και της Επιτροπής μέσα σε ιδιαίτερα σύντομες προθεσμίες προκειμένου να αρθούν τα εν λόγω εμπόδια. Η επιλογή της νομικής βάσης στηρίζεται στο γεγονός ότι η συνθήκη ΕΚ δεν προβλέπει για την έκδοση τέτοιου είδους κανονισμού άλλες εξουσίες δράσης πέραν εκείνων του άρθρου 235.

Η Επιτροπή, υποβάλλοντας την προαναφερόμενη πρόταση κανονισμού, ανταποκρίθηκε στο αίτημα που της απηύθυνε το Ευρωπαϊκό Συμβούλιο του Άμστερνταμ. Η καθιέρωση ενός μηχανισμού επιφυλακής και εποπτείας για την εξάλειψη ορισμένων εμποδίων δεν είναι σε καμία περίπτωση αντίθετη με τη σταθερή πρόθεση της Επιτροπής να ορίσει αυστηρές προθεσμίες για τις διαδικασίες που θα χρειαστεί ενδεχομένως να κινήσει, βάσει του άρθρου 169 της συνθήκης ΕΚ, για τις περιπτώσεις στις οποίες η εφαρμογή του εν λόγω κανονισμού δεν θα μπορούσε να προσφέρει λύσεις.

(1) ΕΕ C 10 της 15.1.1998, σελ. 14.

(2) ΕΕ L 337 της 12.12.1998.
ΓΡΑΠΤΗ ΕΡΩΤΗΣΗ E-2517/98

υποβολή: Maartje van Putten (PSE) προς την Επιτροπή

(30 Ιουλίου 1998)

Θέμα: Η υποστήριξη της ανάπτυξης εναλλακτικών μεθόδων για πειράματα με ζώα

Έχοντας υπόψη τη σημασία που αποδίδει το Ευρωπαϊκό Κοινοβούλιο στην ανάπτυξη εναλλακτικών μεθόδων για πειράματα σε ζώα όπως, μεταξύ άλλων, αντανακλάται στο ψήφισμα σχετικά με την ανάπτυξη, επικύρωση και νόμιμη αποδοχή των μεθόδων που μπορούν να υποκαταστήσουν τα πειράματα σε ζώα στον τομέα των καλλυντικών προϊόντων(1). Έχοντας υπόψη την πρόσφατη επικύρωση από το ECVAM μιας εναλλακτικής μεθόδου για πειράματα σε ζώα και έχοντας υπόψη την προοπτική ότι συντόμως θα ολοκληρωθούν και άλλες μελέτες επικύρωσης.

Μπορεί η Επιτροπή να δώσει απάντηση στα ακόλουθα ερωτήματα:

1. Μπορεί η Επιτροπή, έχοντας υπόψη την ιδιαίτερη θέση του ECVAM εντός του JRC στην Ispra, να αναφέρει με ποιό τρόπο μπορούν να δοθούν εγγυήσεις για την καλύτερη δυνατή εφαρμογή των συμφωνηθέντων καθηκόντων του ECVAM;

2. Μπορεί η Επιτροπή να αναφέρει με ποιό τρόπο το ECVAM μπορεί, βραχυπροθέσμως, να προσαρμόσει το προσωπικό του στις ανάγκες των καθηκόντων του, έχοντας ειδικότερα υπόψη τη διαδικασία και την προθεσμία διορισμών σε σχέση με το μακρύ χρονικό διάστημα που απαιτείται για την ολοκλήρωση των μελετών επικύρωσης και την ανάγκη να προσελκυσθεί προσωπικό εφοδιασμένο με ειδικά επιστημονικά προσόντα;

Απάντηση της κας Cresson εξ ονόματος της Επιτροπής

(15 Οκτωβρίου 1998)

Το Ευρωπαϊκό Κέντρο για τον έλεγχο καταλληλότητας των εναλλακτικών μεθόδων (ECVAM) του Κοινού Κέντρου Έρευνών (ΚΚΕρ) θα συνεχίσει να δέχεται τους χρηματοδοτικούς πόρους που του είναι αναγκαίοι για να διεκπεραιώνει αποτελεσματικά τις έρευνές.

Όπως και στην περίπτωση του τετάρτου προγράμματος -πλαισίου έρευνας και ανάπτυξης (απόφαση αριθ. 1110/94/ΕΚ)(2), η ανάπτυξη εναλλακτικών μεθόδων δοκιμών θα συνεχιστεί στο πέμπτο πρόγραμμα- πλαίσιο. Η κατεύθυνση αυτή περιλαμβάνεται στο ειδικό πρόγραμμα του ΚΚΕρ, και επίσης στις έμμεσες δράσεις.

Η κοινή θέση του Συμβουλίου της 12ης Φεβρουαρίου 1998 για το πέμπτο πρόγραμμα -πλαίσιο έρευνας ορίζει, στην πρώτη δράση με τίτλο "Ποιότητα της ζωής και διαχείριση των έμβιων πόρων" ότι "στο μέτρο του δυνατού, τα πειράματα και οι δοκιμές σε ζώα πρέπει να αντικατασταθούν από μεθόδους in vitro ή από άλλες εναλλακτικές μεθόδους".

(1) ΕΕ C 132 της 28.4.1997, σελ. 27.

(2) ΕΕ L 126 της 18.5.1994.
ΓΡΑΠΤΗ ΕΡΩΤΗΣΗ E-3752/98

υποβολή: Nelly Maes (ARE) προς την Επιτροπή

(11 Δεκεμβρίου 1998)

Θέμα: Προκλητική στάση των τουρκικών μέσων ενημέρωσης

Μπορεί η Επιτροπή να απαντήσει σε ορισμένα ερωτήματα που συνδέονται με τις πρόσφατες ταραχές στο Sint-Joost-ten-Node (Βρυξέλλες);

Οι ταραχές αυτές έλαβαν χώρα μετά την δήλωση του Ιταλού Πρωθυπουργού Massimo d' Alema ότι δεν προτίθεται να εκδώσει στην Τουρκία τον Κούρδο ηγέτη του PKK Abdullah Öcalan, ο οποίος είχε συλληφθεί λίγο πριν, και ότι προτίθεται να εξετάσει την αίτηση του Öcalan για χορήγηση ασύλου, πράγμα το οποίο απετέλεσε την αφορμή για μποϊκοτάζ των ιταλικών προϊόντων στην Τουρκία.

Την ίδια ημέρα η τουρκική τηλεόραση κάλεσε έμμεσα την τουρκική κοινότητα στην Ευρώπη να αναλάβει δράση πράγμα το οποίο οδήγησε μεταξύ των άλλων στα σοβαρά επεισόδια στο Sint-Joost-ten-Node, απολογισμός των οποίων ήταν ο εμπρησμός δύο κουρδικών κατοικιών και υλικές ζημίες. Στα επεισόδια, τα οποία, σύμφωνα με αυτόπτες μάρτυρες, ήταν πολύ καλά οργανωμένα, συμμετείχε και η εξτρεμιστική δεξιά τουρκική οργάνωση των Γκρίζων Λύκων.

Ποιά είναι η στάση της Επιτροπής όσον αφορά αυτές τις προκλήσεις των τουρκικών μέσων ενημέρωσης; Προτίθεται η Επιτροπή να εξαγάγει συμπεράσματα για τις σχέσεις μεταξύ της Ευρωπαϊκής Ένωσης και της Τουρκίας, την τελωνειακή ένωση μεταξύ των δύο εταίρων και την αίτηση προσχώρησης της Τουρκίας;

Απάντηση του κυρίουvan den Broek εξ ονόματος της Επιτροπής

(11 Ιανουαρίου 1999)

Η Επιτροπή είναι πλήρως ενήμερη των πρόσφατων εκδηλώσεων που ανέφερε το αξιότιμο μέλος του Κοινοβουλίου καθώς και των επεισοδίων που προκλήθηκαν με την ευκαιρία αυτή. Στο Βέλγιο, διατάχθηκε δικαστική έρευνα για να καθορισθούν οι αίτιοι και τα αίτια των επισοδίων αυτών. Η έρευνα αυτή ευρίσκεται εν εξελίξει. Η Επιτροπή θα αναμείνει τα αποτελέσματά της πριν εξετάσει τη δυνατότητα μιας ενδεχόμενης αντίδρασης.
ΓΡΑΠΤΗ ΕΡΩΤΗΣΗ E-3170/98

υποβολή: Wilmya Zimmermann (PSE) προς την Επιτροπή

(27 Οκτωβρίου 1998)

Θέμα: Συμμετοχή των υποψηφίων χωρών σε προκηρύξεις διαγωνισμών για την κατασκευή έργων από την 01.01.2000

Αληθεύει το γεγονός ότι εταιρείες από τις υποψήφιες χώρες, τουλάχιστον από αυτές του "πρώτου γύρου", θα μπορούν από την 01.01.2000 να συμμετέχουν σε προκηρύξεις διαγωνισμών για την κατασκευή έργων επί ίσοις όροις με τις εταιρείες από τα κράτη μέλη της Ευρωπαϊκής Ένωσης; Θα επιφέρει το γεγονός αυτό αντίστοιχη δέσμευση για τη συμμετοχή της ΕΕ και των κρατών μελών σε διαγωνισμούς για έργα στις υποψήφιες χώρες;

Απάντηση του κ. Monti εξ ονόματος της Επιτροπής

(15 Δεκεμβρίου 1998)

Η Κοινότητα έχει συνάψει ευρωπαϊκές συμφωνίες με όλες τις χώρες της Κεντρικής και Ανατολικής Ευρώπης (ΧΚΑΕ) που έχουν υποβάλει αίτηση προσχώρησης στην Ευρωπαϊκή Ένωση (Βουλγαρία(1), Τσεχική Δημοκρατία(2), Ουγγαρία(3), Πολωνία(4), Ρουμανία(5), Σλοβακική Δημοκρατία(6), Εσθονία(7), Λεττονία(8), Λιθουανία(9) και Σλοβενία(10)). Οι ευρωπαϊκές συμφωνίες περιέχουν κανόνες για τις δημόσιες προμήθειες, οι οποίοι είναι σχεδόν όλοι πανομοιότυποι και ορίζουν ότι, από την ημερομηνία έναρξης ισχύος της ευρωπαϊκής συμφωνίας, οι επιχειρήσεις από τις ΧΚΑΕ έχουν, σύμφωνα με τους σχετικούς κοινοτικούς κανόνες, πλήρη πρόσβαση στις προσκλήσεις υποβολής προσφορών για συμβάσεις δημοσίων προμηθειών στην Κοινότητα, υπό όρους όχι λιγότερο ευνοϊκούς από εκείνους που ισχύουν για τις εταιρείες από την Κοινότητα.

Οι κανόνες συμμετοχής σε προκηρύξεις διαγωνισμών δεν επηρεάζουν, όσον αφορά τους υπηκόους τρίτης χώρας, τους υφιστάμενους κανόνες των κρατών μελών σχετικά με την απασχόληση και την ελεύθερη διακίνηση των εργαζομένων, ιδίως δε τους κανόνες δικαίου σχετικά με τη μετανάστευση και την εργασία, σε σχέση με την εκπλήρωση δημοσίων συμβάσεων.

Έπειτα από μια μεταβατική περίοδο, η διάρκεια της οποίας ποικίλει από μία ευρωπαϊκή συμφωνία στην άλλη, οι επιχειρήσεις από τα κράτη μέλη μπορούν να συμμετάσχουν στις προκηρύξεις διαγωνισμού για δημόσιες συμβάσεις σΌ αυτές τις χώρες, επί ίσοις όροις με τις εταιρείες από τις υποψήφιες για προσχώρηση χώρες.

Ως εκ τούτου, η ημερομηνία της 1ης Ιανουαρίου 2000, που αναφέρει το αξιότιμο μέλος του Κοινοβουλίου, δεν προσφέρεται για την επεξήγηση των σχέσεων μεταξύ κάθε υποψήφιας χώρας και της Κοινότητας στον τομέα των δημοσίων προμηθειών.

(1) ΕΕ L 358 της 31.12.1994, βλ. Άρθρο 68. Τέθηκε σε ισχύ την 1η Φεβρουαρίου 1995.

(2) ΕΕ L 360 της 31.12.1994, βλ. Άρθρο 68. Τέθηκε σε ισχύ την 1η Φεβρουαρίου 1995.

(3) ΕΕ L 347 της 31.12.1993, βλ. Άρθρο 66. Τέθηκε σε ισχύ την 1η Φεβρουαρίου 1994.

(4) ΕΕ L 348 της 31.12.1993, βλ. Άρθρο 67. Τέθηκε σε ισχύ την 1η Φεβρουαρίου 1994.

(5) ΕΕ L 357 της 31.12.1994, βλ. Άρθρο 68. Τέθηκε σε ισχύ την 1η Φεβρουαρίου 1995.

(6) ΕΕ L 359 της 31.12.1994, βλ. Άρθρο 68. Τέθηκε σε ισχύ την 1η Φεβρουαρίου 1995.

(7) ΕΕ L 68 της 9.3.1998, βλ. Άρθρο 67. Τέθηκε σε ισχύ την 1η Φεβρουαρίου 1998.

(8) ΕΕ L 26 της 2.2.1998, βλ. Άρθρο 68. Τέθηκε σε ισχύ την 1η Φεβρουαρίου 1998.

(9) ΕΕ L 51 της 20.2.1998, βλ. Άρθρο 68. Τέθηκε σε ισχύ την 1η Φεβρουαρίου 1998.

(10) Η Ευρωπαϊκή Συμφωνία με την Σλοβενία δεν έχει ακόμη τεθεί σε ισχύ.
ΓΡΑΠΤΗ ΕΡΩΤΗΣΗ E-3337/98

υποβολή: Markus Ferber (PPE) προς την Επιτροπή

(10 Νοεμβρίου 1998)

Θέμα: Περιορισμοί στη διαφήμιση για το αλκοόλ και τα παιγνίδια στη Γαλλία και την Ελλάδα

Η Ευρωπαϊκή Συνομοσπονδία των Παραγωγών Αλκοολούχων Ποτών και η Συνομοσπονδία των Ζυθοποιών της Κοινής Αγοράς άσκησαν ένσταση κατά το έτος 1994 στην Ευρωπαϊκή Ένωση κατά του γαλλικού "νόμου Evin", ο οποίος προβαίνει σε εκτεταμένη απαγόρευση της διαφήμισης του αλκοόλ. Αντικείμενο της εξέτασης της Επιτροπής είναι η απαγόρευση της μετάδοσης από τα γαλλικά κανάλια αθλητικών εκπομπών που έχουν μαγνητοσκοπηθεί στην αλλοδαπή, εάν οι μεταδόσεις αυτές περιέχουν διαφημίσεις σε αφίσσες για αλκοολούχα προϊόντα. Ήδη από το 1996 απηύθυνε η Επιτροπή αιτιολογημένη γνώμη στη Γαλλία, με την οδηγία, να άρει την απαγόρευση εντός 40 ημερών. Η απαγόρευση ισχύει όμως όπως και προηγουμένως.

1. Πότε επιτέλους σκέπτεται η Επιτροπή να αναλάβει δράση, προκειμένου να αρθεί η γαλλική απαγόρευση;

2. Στην Ελλάδα υπάρχει εδώ και αρκετό καιρό απαγόρευση τηλεοπτικής διαφήμισης για παιγνίδια. Η απαγόρευση αποβλέπει κατά πρώτο λόγο στην προστασία της ελληνικής βιομηχανίας παιγνιδιών από τον εξωτερικό ανταγωνισμό.

Πότε θα προβεί η Επιτροπή σε διαβήματα κατά της επιβληθείσας διαφημιστικής απαγόρευσης στην Ελλάδα;

Απάντηση του κ. Monti εξ ονόματος της Επιτροπής

(5 Φεβρουαρίου 1999)

1. Σε ότι αφορά την απαγόρευση της τηλεοπτικής διαφήμισης για οινοπνευματώδη στη Γαλλία, η Επιτροπή, κατόπιν της γαλλικής απάντησης σε αιτιολογημένη γνώμη που αναφέρθηκε από το αξιότιμο μέλος, άρχισε συνομιλίες με τις γαλλικές αρχές. Οι συνομιλίες αυτές έχουν ως στόχο να οδηγήσουν όλα τα ενδιαφερόμενα μέρη (διαφημιζόμενους, υπεύθυνους μετάδοσης, Ανώτερο Ραδιοτηλεοπτικό Συμβούλιο (CSA), δημόσιες αρχές και αθλητικές ομοσπονδίες) σε συλλογική συνεννόηση ως προς τις βελτιώσεις και διευκρινίσεις που θα πρέπει να γίνουν στον κώδικα συμπεριφοράς που υφίσταται σε θέματα μετάδοσης στη Γαλλία αθλητικών εκδηλώσεων που γίνονται στο εξωτερικό, με την ευκαιρία των οποίων διαφημιστικές αφίσες οινοπνευματωδών ποτών μπορούν να εμφανιστούν στην οθόνη. Συζητήσεις μεταξύ της CSA και των τηλεοπτικών σταθμών βρίσκονται σε εξέλιξη ως προς το θέμα αυτό. Η Επιτροπή προσδοκά οι διαφημιζόμενοι, που δεν είχαν συμμετάσχει αρχικά στην κατάρτιση του κώδικα συμπεριφοράς, να συμμετάσχουν προσεχώς στις εργασίες. Η Επιτροπή θα αξιολογήσει, στη διάρκεια του έτους 1999, το αποτέλεσμα των συζητήσεων αυτών και θα αποφασίσει, συναρτήσει της αξιολόγησης αυτής, ως προς τη συνέχεια που θα δοθεί στην υπό εξέλιξη διαδικασία παράβασης.

2. Σε ότι αφορά την απαγόρευση της τηλεοπτικής διαφήμισης για τα παιδικά παιχνίδια στην Ελλάδα, μια επιστολή όχλησης εστάλη προς την Ελλάδα το Μάρτιο του 1997 στο πλαίσιο της διαδικασίας που προβλέπεται στο άρθρο 169 της συνθήκης ΕΚ. Με βάση την απάντηση των ελληνικών αρχών, η Επιτροπή έκρινε ενδεδειγμένη την εμβάθυνση στο θέμα των κινδύνων τους οποίους ενδεχομένως διατρέχουν τα παιδιά λόγω της τηλεοπτικής διαφήμισης.

Η Επιτροπή πρόκειται να ανοίξει προσεχώς ένα διάλογο ως προς το θέμα αυτό με τις ελληνικές αρχές.
ΓΡΑΠΤΗ ΕΡΩΤΗΣΗ E-2449/98

υποβολή: Angela Sierra González (GUE/NGL) προς την Επιτροπή

(30 Ιουλίου 1998)

Θέμα: Απόσταση μεταξύ κατοικημένων περιοχών και κτηνοτροφικών εκμεταλλεύσεων

Η σημερινή ανάπτυξη της εντατικής κτηνοτροφίας, μέσω των σημαντικών προσπαθειών που έχουν καταβληθεί για τον εκσυγχρονισμό τους και την προσαρμογή της κοινοτικής νομοθεσίας, είχε ως αποτέλεσμα τη διατήρηση των κτηνοτροφικών εγκαταστάσεων σε μικρή απόσταση από τις κατοικημένες περιοχές, πράγμα που ισχύει για όλες τις κοινοτικές χώρες.

Δηλαδή, έχουν ομαλοποιηθεί οι σχέσεις ανάμεσα σε αυτού του είδους τις δραστηριότητες και τις απαιτήσεις των κατοικημένων περιοχών.

Θεωρεί η Επιτροπή ότι η ισχύουσα νομοθεσία που ρυθμίζει τους όρους των κτηνοτροφικών εκμεταλλεύσεων είναι επαρκής για να διασφαλιστεί η ανάπτυξή τους δίπλα στις κατοικημένες περιοχές;

Ποιές είναι οι ισχύουσες ρυθμίσεις στα κράτη μέλη της Ευρωπαϊκής Ένωσης για τη διατήρηση των κτηνοτροφικών εκμεταλλεύσεων με μικρή απόσταση από τα αγροτικά πληθυσμιακά κέντρα;

Προτίθεται η Επιτροπή να προχωρήσει στη ρύθμιση των δύο αυτών χρήσεων γης (κατοικία και κτηνοτροφία) σε ολόκληρη την Ευρωπαϊκή Ένωση;

Απάντηση του κ. Fischler εξ ονόματος της Επιτροπής

(15 Οκτωβρίου 1998)

Τα κράτη μέλη και οι τοπικές αρχές είναι αρμόδια να λάβουν οποιαδήποτε απόφαση για το πόσο κοντά στις κατοικημένες περιοχές μπορεί να είναι η εντατική κτηνοτροφία. Η Επιτροπή δεν έχει πληροφορίες για τη νομοθεσία των κρατών μελών για το θέμα αυτό.

Εντούτοις, υπάρχουν ορισμένοι κανόνες σε κοινοτικό επίπεδο οι οποίοι μπορούν να επηρεάσουν τον εκτροφέα εντατικής κτηνοτροφίας:

- η οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορύπανση γεωργικής προέλευσης(1) επιβάλει περιορισμούς στην εντατική κτηνοτροφική παραγωγή όταν αυτή απειλεί την ποιότητα των υδάτων επιφανείας ή του πόσιμου νερού;

- η οδηγία 85/337/ΕΟΚ του Συμβουλίου, της 27ης Ιουνίου 1985, για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον (όπως τροποποιήθηκε από την οδηγία 97/11/ΕΟΚ(2)) απαιτεί να πραγματοποιείται εκτίμηση για τις επιπτώσεις στο περιβάλλον πριν από την εγκατάσταση επιχειρήσεων εντατικής εκτροφής χοίρων ή πουλερικών;

- η οδηγία 96/61/ΕΚ του Συμβουλίου, της 24ης Σεπτεμβρίου 1996, σχετικά με την ολοκληρωμένη πρόληψη και τον έλεγχο της ρύπανσης(3) αποβλέπει στην πραγματοποίηση ελέγχου για τη ρύπανση βιομηχανικών εγκαταστάσεων πάνω από ένα ορισμένο μέγεθος, συμπεριλαμβανομένου και του τομέα της εκτροφής χοίρων και πουλερικών.

Η Επιτροπή δεν θεωρεί σκόπιμο να προτείνει οποιαδήποτε εναρμονισμένη νομοθεσία στον τομέα για την χορήγηση άδειας, καθόσον θεωρεί ότι είναι ένας τομέας όπου η επικουρικότητα συνεπάγεται μια πολύ εντοπισμένη προσέγγιση.

(1) ΕΕ L 375 της 31.12.1991.

(2) ΕΕ L 73 της 14.3.1997.

(3) ΕΕ L 257 της 10.10.1996.
ΓΡΑΠΤΗ ΕΡΩΤΗΣΗ E-2893/98

υποβολή: Wilmya Zimmermann (PSE) προς το Συμβούλιο

(28 Σεπτεμβρίου 1998)

Θέμα: Προβλήματα κατά την εφαρμογή του άρθρου 8 της Συνθήκης ΕΕ (ιθαγένεια της Ένωσης, ελεύθερη κυκλοφορία)

Το δίκαιο για τους αλλοδαπούς πολλών κρατών μελών βρίσκεται - με τους περιορισμούς του - σε σύγκρουση με τους στόχους του άρθρου 8 της Συνθήκης. Γυναίκες αλλοδαποί συχνά βρίσκονται σε μειονεκτική θέση έναντι των υπηκόων του εκάστοτε κράτους σε ό,τι αφορά διατάξεις για την άδεια παραμονής, το κοινωνικό και εργατικό δίκαιο.

Τι ενέργειες προτίθεται να αναλάβει το Συμβούλιο σε σχέση με τό δίκαιο για τους αλλοδαπούς των κρατών μελών, ώστε να άρει προβλήματα στον τομέα της ελεύθερης κυκλοφορίας;

Απάντηση

(8 Φεβρουαρίου 1999)

Το άρθρο 8 της Συνθήκης Ε.Κ. ορίζει ότι οι πολίτες της Ένωσης έχουν τα δικαιώματα και τις υποχρεώσεις που προβλέπονται στη Συνθήκη.

Το Συμβούλιο έχει ήδη εκδώσει εδώ και πολλά χρόνια σημαντικό αριθμό νομοθετημάτων στον τομέα της ελεύθερης κυκλοφορίας των προσώπων και του δικαιώματος εγκατάστασης με αντικείμενο το δικαίωμα παραμονής των υπηκόων των κρατών μελών και των μελών της οικογενείας τους, την κοινωνική νομοθεσία και τα δικαιώματα των εργαζομένων και των αυτοαπασχολούμενων.

Με γνώμονα τις συστάσεις περί ελεύθερης κυκλοφορίας των προσώπων που διατύπωσε, υπό την Προεδρία της κας Σιμόν Βέιλ, η Ομάδα Υψηλού Επιπέδου, η Επιτροπή ενέκρινε σχέδιο δράσης, στο πλαίσιο του οποίου ανήγγειλε την υποβολή νομοθετικών προτάσεων που σκοπό έχουν να βελτιώσουν τις συνθήκες άσκησης της ελεύθερης κυκλοφορίας.

Υπεβλήθη εξ άλλου πρόσφατα στο Συμβούλιο πρόταση κανονισμού του Ευρωπαϊκού Κοινοβουλίου και του Συμβουλίου για τροποποίηση του κανονισμού (ΕΟΚ) 1612/68 περί της ελεύθερης κυκλοφορίας των εργαζομένων στο εσωτερικό της Κοινότητας, αλλά και πρόταση οδηγίας του Ευρωπαϊκού Κοινοβουλίου και του Συμβουλίου για τροποποίηση της οδηγίας 68/360/ΕΟΚ περί καταργήσεως των περιορισμών της μετακίνησης και παραμονής των εργαζομένων και των οικογενειών τους στο εσωτερικό της Κοινότητας, τέλος δέ πρόταση απόφασης του Συμβουλίου και του Ευρωπαϊκού Κοινοβουλίου περί συστάσεως συμβουλευτικής επιτροπής για την ελεύθερη κυκλοφορία και την κοινωνική ασφάλιση των κοινοτικών εργαζομένων και περί τροποποιήσεως των κανονισμών του Συμβουλίου (ΕΟΚ) 1612/68 και (ΕΟΚ) 1408/71.

Το Συμβούλιο θα καταβάλει προσπάθειες για την ταχύτατη ευόδωση των σχετικών εργασιών.

Επίσης, καθ'όσον αφορά τους υπηκόους τρίτων χωρών, τα μελλοντικά άρθρα 62 σημείο 1 και 63 σημείο 4 της Συνθήκης Ε.Κ., τα οποία θα εισαχθούν στη Συνθήκη του Άμστερνταμ, θα καταστήσουν δυνατή τη λήψη των μέτρων που χρειάζονται για να διευκολυνθεί η ελεύθερη κυκλοφορία των υπηκόων τρίτων χωρών στο εσωτερικό της Κοινότητας, και για να παρέχεται στους υπηκόους τρίτων χωρών που διαμένουν νόμιμα σε ένα κράτος μέλος, το δικαίωμα παραμονής και στα άλλα κράτη μέλη.
ΓΡΑΠΤΗ ΕΡΩΤΗΣΗ E-2762/98

υποβολή: Gerhard Schmid (PSE) προς την Επιτροπή

(10 Σεπτεμβρίου 1998)

Θέμα: Ενίσχυση του Αγίου Όρους

Στο Άγιο Όρος διεξάγονται επί του παρόντος εμπεριστατωμένες εργασίες ανακαίνισης και συντήρησης. Ερωτάται η Επιτροπή.

1. Αληθεύει το γεγονός ότι το Άγιο Όρος λαμβάνει πιστώσεις ενίσχυσης από τον κοινοτικό προϋπολογισμό;

2. Εάν ναι, από ποιά προγράμματα, σε ποιό ύψος και για ποιό σκοπό;

Απάντηση της κας Wulf-Mathies εξ ονόματος της Επιτροπής

(23 Οκτωβρίου 1998)

Οι μονές του Αγίου Όρους είναι αποδέκτες διεθνούς και κοινοτικής ενίσχυσης για έργα που αποβλέπουν κατά βάση στη συντήρηση και στην αποκατάσταση των κτιρίων και της πολιτιστικής κληρονομιάς.

Στο κοινοτικό επίπεδο, το Ευρωπαϊκό Ταμείο Περιφερειακής Ανάπτυξης παρεμβαίνει με βάση το κοινοτικό πλαίσιο στήριξης (ΚΠΣ) 1994-1999 για την Ελλάδα, ιδίως στο επίπεδο των επιχειρησιακών προγραμμάτων "Περιβάλλον" και "Κεντρική Μακεδονία" του εν λόγω ΚΠΣ. Τα διατιθέμενα ποσά ανέρχονται σε 6,1 εκατ. ECU.

Πέραν των ανωτέρω, στο πλαίσιο της δράσης της Επιτροπής για την προστασία, τη διατήρηση και την αξιοποίηση των μνημείων ιδιαίτερης σημασίας στην Ευρώπη, οι μόνες του Αγίου Όρους έλαβαν 300 000 ECU το 1995, 350 000 ECU το 1996 και 350 000 ECU το 1997.

Μια άλλη πηγή συγχρηματοδότησης είναι ο "Χρηματοδοτικός Μηχανισμός ΕΕΑ" που από τότε που συγκροτήθηκε διέθεσε άνω των 16 εκατ. ECU για έργα στο Άγιο Όρος, τα οποία είχαν ζητήσει οι ελληνικές αρχές. Οι αποφάσεις όσον αφορά τη διάθεση των ανωτέρω χρημάτων λαμβάνονται από την επιτροπή του χρηματοδοτικού μηχανισμού, στην οποία συμμετέχει η Επιτροπή. Τα έργα πριν να εγκριθούν αξιολογούνται από την Ευρωπαϊκή Τράπεζα Επενδύσεων. Η ΕΤΕπ παρακολουθεί εξάλλου την εκτέλεση των συμβατικών υποχρεώσεων για τα έργα που έγιναν δεκτά.

Η Επιτροπή διευκρινίζει ότι οι υπόψη ενισχύσεις δεν χορηγούνται προς την "Ιερά Κοινότητα" του Αγίου Όρους, αλλά στις μονές που υποβάλλουν μεμονωμένως τις αιτήσεις τους στα διάφορα όργανα.
ΓΡΑΠΤΗ ΕΡΩΤΗΣΗ E-2931/98

υποβολή: Gérard Caudron (PSE) προς την Επιτροπή

(2 Οκτωβρίου 1998)

Θέμα: Οδικοί μεταφορείς

Κατά τις τελευταίες ημέρες σημειώθηκαν σημαντικές κινητοποιήσεις των οδικών μεταφορέων σε επίπεδο Ένωσης. Η βασική τους διεκδίκηση αφορά τον χρόνο εργασίας.

Αυτό το αίτημα είναι ιδιαιτέρως σημαντικό, δεδομένου ότι η δυνατότητα της πρακτικής του Καμποτάζ αναμένεται να έχει ως βασική συνέπεια την αυξημένη πίεση των εταιρειών για τον πραγματικό χρόνο εργασίας των μεταφορέων, προκειμένου να μεγιστοποιήσουν το ποσοστό χρησιμοποίησης των φορτηγών.

Εκτός απο το γεγονός ότι οι μεταφορείς θα υποστούν υποβάθμιση της ποιότητας ζωής τους, πρέπει να αναλογισθούμε τις συνέπειες του μέτρου αυτού στο επίπεδο της οδικής ασφάλειας. Περιττεύει να υπενθυμίσουμε τη μακρά λιτανεία των ατυχημάτων που οφείλονται στην κούραση των οδηγών. Δεν μπορούμε να αγνοήσουμε αυτές τις έμμεσες και συχνά δραματικές συνέπειες.

Δεν θα ήταν άρα σκόπιμο αφενός να εναρμονισθεί ο χρόνος εργασίας των μεταφορέων σε επίπεδο Ευρωπαϊκής Ένωσης και, αφετέρου, να μελετηθούν οι συνέπειες του καμποτάζ σε αυτόν τον τομέα;

Απάντηση εκ μέρους του κ. Kinnock εξ ονόματος της Επιτροπής

(26 Νοεμβρίου 1998)

Η Επιτροπή προτίθεται σύντομα να συγκροτήσει δέσμη προτάσεων με σκοπό να παρασχεθεί σε εργαζόμενους που επί του παρόντος δεν καλύπτονται από την οδηγία 93/104/ΕΚ σχετικά με ορισμένα στοιχεία της οργάνωσης του χρόνου εργασίας(1) (η οδηγία για τον χρόνο εργασίας) προστασία από τις δυσμενείς επιπτώσεις που μπορεί να έχουν στην υγεία και στην ασφάλειά τους η υπερβολικά παρατεταμένη εργασία, η ανεπαρκής ανάπαυση και τα ακανόνιστα πρότυπα εργασίας. Στη δέσμη θα περιλαμβάνεται πρόταση για τροποποίηση της οδηγίας για τον χρόνο εργασίας, ώστε να καλύπτονται όλοι οι μη κινούμενοι εργαζόμενοι στις οδικές μεταφορές, καθώς και πρόταση για ειδική οδηγία σχετικά με το χρόνο εργασίας για κινούμενους εργαζόμενους στις οδικές μεταφορές. Στην τελευταία αυτή πρόταση θα λαμβάνονται πλήρως υπόψη τα αποτελέσματα που έχουν έως τώρα επιτευχθεί στις διαπραγματεύσεις μεταξύ των κοινωνικών εταίρων στις οδικές μεταφορές, ενώ θα περιλαμβάνονται επίσης διατάξεις για αυτοαπασχολούμενους οδηγούς και κινούμενους εργαζόμενους που εργάζονται σε μεταφορικές επιχειρήσεις για ίδιο λογαριασμό.

Η τελευταία έκθεση της Επιτροπής για τις ενδομεταφορές(2) αναφέρει ότι το ποσοστό των ενδομεταφορών σε εθνικές αγορές ανήλθε το 1995 σε περίπου 0,25 %. Η κατάσταση αυτή δεν αναμένεται ότι θα μεταβληθεί απότομα έπειτα από την άρση των ποσοστώσεων στις ενδομεταφορές, μετά την 1 Δεκεμβρίου 1998. Μολονότι είναι προφανώς πολύ νωρίς για συλλογή στατιστικών στοιχείων σχετικά με την κατάσταση έπειτα από την 1 Δεκεμβρίου 1998, από πρόσφατες ενδείξεις προκύπτει μείωση της χρήσης των αδειών για ενδομεταφορές κατά το 1996 και το 1997, γεγονός που φαίνεται ότι συνηγορεί με τα συμπεράσματα της παραπάνω αναφερόμενης έκθεσης της Επιτροπής.

(1) ΕΕ L 307 της 13.12.1993.

(2) COM(98)47 τελικό.